
PËR SIGURINË NË DET, PLAZHE DHE NË UJËRAT E BRENDSHME 
NË THELLËSI TË TERRITORIT

Në mbështetje të nenit 100 të Kushtetutës, të ligjit nr. 9251, datë 8.7.2004 “Kodi Detar i Republikës së Shqipërisë”, të ligjit nr. 9861, datë 24.1.2008 “Për kontrollin dhe mbikëqyrjen e kufirit shtetëror”, të ligjit nr. 8663, datë 18.9.2000 “Për regjistrimin, klasifikimin, mënyrën e përdorimit dhe kontrollin e mjeteve lundruese me motor me tonazh nën 20 NT”, të ligjit nr. 8652, datë 31.7.2000 “Për organizimin dhe funksionimin e qeverisjes vendore”, të ndryshuar, të ligjit nr. 8905, datë 6.6.2002 “Për mbrojtjen e mjedisit detar nga ndotja dhe dëmtimi”, të ligjit nr. 8934, datë 5.9.2002 “Për mbrojtjen e mjedisit”, dhe të ligjit nr. 9734, datë 14.5.2007 “Për turizmin”, me propozimin e Ministrit të Brendshëm dhe të Ministrit të Punëve Publike dhe Transportit, Këshilli i Ministrave 

VENDOSI:

I. DISPOZITA TË PËRGJITHSHME
1. Qëllimi i këtij vendimi është përmirësimi i kushteve të sigurisë në plazhe, në zonat çlodhëse në bregdet dhe në ujërat e brendshme në thellësi të territorit.
 2. Kriteret e parashikuara në këtë vendim janë të vlefshme për të gjitha zonat bregdetare dhe ujërat e brendshme (në thellësi të territorit), në të cilat plazhet përdoren si zona çlodhëse dhe janë të autorizuara për përdorim publik.
3. Termat e përdorur në këtë vendim kanë kuptimin e mëposhtëm: 
 - “Plazh”, zona me rërë, zhavorr apo shkëmb që shtrihen në buzë të ujit të detit apo liqenit;
- “Zonat e ujërave të brendshme (në thellësi të territorit)”, zonat ujore larg detit apo zonave bregdetare. Zakonisht kjo u referohet liqeneve, rezervuarëve dhe lumenjve;
- “Plazh publik”, ato zona të plazheve, që janë të autorizuara dhe të hapura për përdorim publik e që ofrojnë mjete minimale për përdorim, me kushtet e sigurisë dhe higjienës;
- “Leje”, u jepet personave privatë për të ofruar shërbime dhe mjete në plazhin publik;
- “Varkë”, një nga llojet e mjeteve lundruese;
- “Mjet ujor privat”, ato mjete lundruese me motor, që arrijnë shpejtësi të mëdha dhe që përdoren në zonat afër bregut të detit apo në ujërat në brendësi të territorit. Në këtë term përfshihen të gjitha mjetet lundruese motorike të shpejta, si: jet ski dhe motorët e ujit etj.;
- “Motovarkë”, mjet lundrues motorik për argëtim dhe qëllime të tjera, me gjatësi deri në 24 metra;
- “Përdorues”, personi që përdor apo është i ngarkuar për drejtimin e mjetit lundrues për argëtim, i cili mund të jetë ose nuk mund të jetë pronari i mjetit;
- “Mjet lundrues për argëtim”, çdo varkë e çdo lloji, e destinuar për qëllime sportive, argëtuese apo peshkim çlodhës argëtues, me gjatësi deri në 24 metra, e matur sipas standardit europian, pavarësisht nëse ka motor apo jo. Ky përkufizim përmbledh edhe mjetet lundruese për argëtim dhe mjetet e tjera lundruese personale;
- “Varkë me vela”, mjet lundrues për argëtim, i pajisur ose jo me një motor ndihmës, që lëviz si rezultat i efektit të erës mbi vela dhe që mund të ketë një motor të jashtëm apo çdo lloj motori tjetër ose pajisje mekanike të aftë për të lëvizur mjetin; 
- “I miratuar”, miratuar sipas një standardi të BE-së, standardit ISO apo një standardi kombëtar, të pranuar nga Drejtoria e Përgjithshme Detare;
- “Institucion përgjegjës”, një institucion qendror apo vendor i administratës publike, që ushtron një pushtet publik në fushën e zbatimit të këtij vendimi;

- “Kushtet e sigurisë”, masat dhe pajisjet, të cilat duhen vendosur për uljen e rrezikut ndaj jetës së personave, të cilët ushtrojnë veprimtari çlodhëse në zona bregdetare të autorizuara; 
- “Kushtet higjienike”, masat që mundësojnë shmangien apo pakësimin e ndikimit dëmtues ndaj shëndetit të personave që ushtrojnë veprimtari çlodhëse në zona bregdetare apo në ujëra të brendshme në thellësi të territorit. 
II. DETYRIMET E INSTITUCIONEVE PËRGJEGJËSE
4. Për planifikimin, zbatimin dhe kontrollin e sigurisë në plazhe gjatë sezonit veror, në përputhje me legjislacionin në fuqi, janë përgjegjëse institucionet e mëposhtme:
- Ministria e Punëve Publike dhe Transportit (Drejtoria e Përgjithshme Detare);
- Ministria e Brendshme (Drejtoria e Përgjithshme për Integrim dhe Decentralizim, Drejtoria e Përgjithshme e Policisë së Shtetit);
- Ministria e Mbrojtjes (Roja Bregdetare);
- Ministria e Bujqësisë, Ushqimit dhe Mbrojtjes së Konsumatorit;
- Ministria e Turizmit, Kulturës, Rinisë dhe Sporteve;
- Ministria e Mjedisit, Pyjeve dhe Administrimit të Ujërave;
- Njësitë e qeverisjes vendore.
5. Njësitë e qeverisjes vendore kanë këto detyrime:
a) Identifikimin e zonave të përshtatshme si zona çlodhëse gjatë sezonit veror, të konsideruara të sigurta dhe të shëndetshme për njerëzit. Për evidentimin e tyre, këto njësi të bashkëpunojnë edhe me Ministrinë e Mjedisit, Pyjeve dhe Administrimit të Ujërave, Ministrinë e Turizmit, Kulturës, Rinisë dhe Sporteve, Ministrinë e Shëndetësisë dhe Ministrinë e Mbrojtjes (Shërbimin Hidrografik Shqiptar).
b) Dhënien e autorizimit për plazhe të përshtatshme për përdorim publik, nëse ato nuk paraqesin rrezik për njerëzit nga pikëpamja shëndetësore/higjienike apo e sigurisë. 
c) Dhënien e lejeve për individë ose persona juridikë bashkë me autorizimin e përdorimit të plazheve apo zonave çlodhëse për përdorim publik.
Poseduesit e lejeve janë të detyruar të marrin dhe të zbatojnë me korrektësi të gjitha masat e parashikuara për sigurinë dhe shëndetin. Inspektimi i këtyre zonave do të kryhet nga Drejtoria e Përgjithshme Detare në bashkëpunim me institucionet e tjera që ngarkon me përgjegjësi ky vendim, sipas shtojcës A-1.
ç) Kontrollin dhe verifikimin e zbatimit të kushteve të sigurisë, të mirëmbajtjes dhe atyre shëndetësore/higjienike, sipas kritereve të përcaktuara në shtojcën B.
d) Heqjen e lejeve, në rastet kur qiramarrësi nuk përmbush kushtet e sigurisë dhe ato shëndetësore/higjienike.
dh) Vënien e gjobave në zbatim të akteve ligjore në fuqi, në rastet kur ka shkelje të kushteve të sigurisë dhe atyre shëndetësore/higjienike. 
e) Përcaktimin, në bashkëpunim me Drejtorinë e Përgjithshme Detare:
- të zonave (vendeve) të përdorimit të mjeteve lundruese çlodhëse, të cilat të jenë të shënuara në mënyrë të dukshme me shënues të veçantë, ku të tregohen edhe korridoret e hyrjes dhe të daljes nga deti;
- të distancave të ushtrimit të veprimtarisë së lundrimit nga këto mjete;
- të orareve të përdorimit të tyre;
- për vendosjen në vende të dukshme të shenjave sinjalizuese, të tilla si:
“KUJDES – ZONË KU NDALOHET PËRDORIMI I MJETEVE LUNDRUESE”; “KUJDES – ZONË E NDALUAR PËR TË NOTUAR” etj., të cilat të jenë në gjuhën shqipe dhe në anglisht.
6. Policia e Shtetit dhe Roja Bregdetare janë përgjegjëse për kontrollin e zbatimit të këtij vendimi në det. Policia e Shtetit përgjigjet për ujërat e brendshme dhe për ujërat në brendësi të territorit dhe Roja Bregdetare për detin territorial.
7. Drejtoria e Përgjithshme Detare, njësitë e qeverisjes vendore dhe Policia e Shtetit, në bashkëpunim ndërmjet tyre, përgjigjen për zbatimin dhe kontrollin e zbatimit të detyrave të mëposhtme:

a) Verifikimin e zbatimit të ligjshmërisë dhe patrullimin periodik (nga Policia e Shtetit dhe policia bashkiake/komunale) përgjatë vijës bregdetare publike dhe në zonat çlodhëse të ujërave të brendshme në thellësi të territorit;
b) Kryerjen e kontrolleve dhe marrjen e masave për të siguruar zbatimin e të gjitha kushteve të sigurisë, të higjienës dhe atyre të mirëmbajtjes.
 8. Subjektet e pajisura me leje për përdorimin e një plazhi në bregdet apo në ujëra të brendshme në thellësi të territorit kanë detyrimin e vendosjes, të mirëmbajtjes dhe të ruajtjes së kushteve higjienike e të sigurisë, të caktuara në këtë vendim, me shpenzimet e tyre. Në rast të kundërt, leja hiqet nga njësitë e qeverisjes vendore mbi bazën e konstatimit të bërë nga organet e kontrollit.
 9. Drejtoria e Përgjithshme Detare duhet të hartojë dhe të zbatojë rregulla për përdorimin e sigurt të mjeteve lundruese që përdoren për argëtim, licencimin e përdoruesve të varkave që do të përdoren për argëtim, përdorimin e sigurt të varkave të vogla me motor dhe lundrimin e sigurt në ujërat e brendshme në thellësi të territorit.
 10. Ministria e Turizmit, Kulturës, Rinisë dhe Sporteve, në bashkëpunim me Drejtorinë e Përgjithshme Detare, është përgjegjëse për hartimin, zbatimin dhe kontrollin e rregullave për autorizimin e qendrave të zhytjes sportive dhe të shkollave të trajnimit për zhytje sportive në përputhje me praktikat ndërkombëtare të zhytjes sportive, duke siguruar që këto qendra të kenë pajisje të mjaftueshme, të jenë të organizuara dhe të kenë instruktorë të certifikuar.
11. Njësitë e qeverisjes vendore duhet të përgatitin dhe të mbajnë një inventar të lejeve të dhëna, datave të inspektimit për kontrollin e përmbushjes së kushteve dhe përcaktimin e qartë të vendndodhjes së veprimtarive të lejuara sipas këtij vendimi.
 12. Policia e Shtetit, në bashkërendim me institucionet e tjera qendrore, të përmendura në këtë vendim, dhe njësitë e qeverisjes vendore, harton një plan të qëndrueshëm për sigurinë në plazhe, i cili duhet të rishikohet në muajin prill të çdo viti dhe të jetë i gatshëm për zbatim çdo sezon turistik, duke filluar nga data 1 qershor dhe duke përfunduar në datën 30 shtator.
III. SHTOJCAT E VENDIMIT 
13. Këtij vendimi i bashkëlidhen këto shtojca, si pjesë përbërëse e tij:
Shtojca A-1: Zonat e identifikuara për t’u autorizuar për përdorim publik në bregdetin shqiptar dhe ujërat në brendësi të territorit.
Shtojca A-2: Zonat e identifikuara për t’u autorizuar për veprimtari zhytjeje. 
Shtojca A-3: Zonat e identifikuara për t’u autorizuar për parashutizëm detar (parasailing, surfing).
Shtojca A-4: Zonat e identifikuara për t’u autorizuar për veprimtari rafting.
Shtojca B: Kërkesat për sigurinë dhe higjienën për plazhet publike.
Shtojca B-1: Rregullat e arta (të afishuara në çdo plazh publik).
Shtojca B-2: Rregullat e arta (për drejtuesit e mjeteve lundruese).
Shtojca C: Kushtet e sigurisë për përdorimin e varkave me motor dhe mjeteve lundruese me motor për përdorim personal në plazhet publike.
Shtojca D: Kërkesat për regjistrimin, certifikimin dhe licencimin e varkave me motor dhe mjeteve lundruese me motor për përdorim personal.
Shtojca E: Kërkesa për sigurinë në praktikimin e sporteve të aventurës, si: “Rafting”, “Kayake” dhe “Kanoe” në lumenj dhe në ujërat e brendshme.
IV. DISPOZITA TË FUNDIT
14. Për shkeljet e kryera në përdorimin e mjeteve lundruese me motor, zbatohen sanksionet e parashikuara nga nenet 19-30, të ligjit nr. 8663, datë 18.9.2000 “Për regjistrimin, klasifikimin, mënyrën e përdorimit dhe kontrollin e mjeteve lundruese me motor, me tonazh nën 20 NT”. 
15. Ministritë e linjës nxjerrin aktet e nevojshme nënligjore, në zbatim të këtij vendimi.
16. Çdo akt i mëparshëm nënligjor, që bie në kundërshtim me këtë vendim, shfuqizohet.
17. Ngarkohen Ministria e Brendshme, Ministria e Punëve Publike dhe Transportit, Ministria e Turizmit, Kulturës, Rinisë dhe Sporteve, Ministria e Mbrojtjes, Ministria e Bujqësisë, Ushqimit dhe Mbrojtjes së Konsumatorit, Ministria e Mjedisit, Pyjeve dhe Administrimit të Ujërave dhe njësitë e qeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

